Tikun ja Takun pelastuspartio

Tikun ja Takun pelastuspartio (Suomessa MTV:n ohjelmatiedoissa käytetty nimi, Kolmoskanavan ohjelmatiedoissa nimellä Tiku ja Taku) (myös Tiku ja Taku pelastajat, ) on Walt Disney Television Animationin tuottama vuosina 1989–1990 valmistunut yhdysvaltalainen 65-osainen piirrossarja.  

Synopsis
Tiku ja Taku ovat kaksi maaoravaa, jotka perustavat Pelastuspartion yhdessä ystäviensä Vinkki Vääntölän (Gadget Hackwrench), Jaakko "Jaska" Juustolan (Monterey Jack) ja Pörrin (Zipper) kanssa. Siinä missä poliisi ei kykene tekemään asialle mitään, pelastuspartio tekee työn heidän puolestaan. Useimmat avuntarvitsijat ovat eläimiä. He kohtaavat usein kaksi arkkivihollistaan: mafiatyylisen Kollon (Fat Cat) ja hullun tiedemiehen Professori Nullin (Norton Nimnul).

Tuotanto
Disneyn tuotantoyhtiö Walt Disney Television Animation eli 1980-luvulla piirrossarjojen tuottoisaa kulta-aikaa muun muassa Kummikarhujen, Vusselien ja Ankronikan suosion ollessa huipulla. Disneyllä oli tuolloin suunnitteilla uusi rikosetsiväsarja, joka kulki nimellä The Rescues, ja jonka päähenkilöiksi kaavailtiin pienistä eläimistä koostuvaa joukkoa. Päähenkilöehdokas, sarjakuvasankari Kit Kolby (luoja James ”Jimmy” Wakely) ei kuitenkaan lopulta miellyttänyt tuottajia ja ehdotettiin, että päähenkilö olisi joku Disneyn jo olemassa olevista hahmoista Ankronikan tapaan. Kun sarjan luoja Tad Stones keksi ehdottaa Tikua ja Takua, pulma oli hetkessä ratkaistu. 

Sarjan henkilöitä

Päähenkilöt
 Tiku ja Taku: (Chip & Dale): Sarjan päähenkilöt, jotka ovat maaoravia. Tiku toimii joukon johtajana. Hän on luonteeltaan kekseliäs ja rohkea. Taku puolestaan on hieman hajamielisempi, mutta hänenkin apunsa on tarpeen monissa tehtävissä. Tiku pukeutuu nahkaiseen pilottitakkiin ja fedora-hattuun, Taku puolestaan punaiseen paitaan, jossa on keltaisia kukkakuvioita. Oravien asuja ovat inspiroineet sankarit elokuvasankari Indiana Jones ja 1980-luvun televisiosarjan Magnumin päähenkilö Thomas Magnum. 
 Jaakko ”Jaska” Juustola (Monterey ”Monty” Jack): Hiiri, joka on myös pelastuspartion pulskin ja vahvin jäsen. Hän pitää valtavasti juustosta. Hän puhuu aksentilla. Hän pukeutuu vaaleaan takkiin, turkoosiin puseroon ja pilottilaseihin.
 Vinkki Vääntölä (Gadget Hackwrench): Oranssihiuksinen, kaunis, naispuoleinen hiiri, joka on pelastuspartion älykkö. Hän on luonteeltaan pirteä, kekseliäs ja viisas. Hän pukeutuu violettiin, ihonmyötäiseen haalariin ja sinisiin pilottilaseihin. Tiku ja Taku ovat ihastuneita häneen, ja kilpailevat usein hänen huomiostaan. 
 Pörri (Zipper): Sinivihreä, punapuseroinen kärpänen, joka on Pelastuspartion pienin jäsen ja puhuu suristen. Hänestä on apua paikoissa, minne muut partionjäsenet eivät pääse.

Arkkiviholliset 
 Kollo (Fat Cat): Sarjan pääantagonisti, ja Pelastuspartion pahin vihollinen, joka ryhmineen tekee rikoksia. Hän inhoaa eritoten Pelastuspartiota, koska he aina tulevat pilaamaan hänen suunnitelmansa. Hän pukeutuu violettiin takkiin ja siniseen paitaan, jossa on solmio. Hänen rikollisryhmäänsä kuuluvia jäseniä ovat muun muassa Nulkki (Mepps), Rällä (Snout) ja Pönttö (Mole). 
 Professori Nulli (Norton Nimnul): Pelastuspartion toinen päävihollinen, hullu tiedemies, joka keksii keksintöjä rikolliseen toimintaan. Hän pukeutuu useimmiten valkoiseen takkiin ja käyttää paksuja silmälaseja. 
 Rotta Koponen (Rat Capone): Rotta Koponen on roisto, joka asuu kahden tohelon apulaisensa kanssa kaupungin vesiviemäreissä. Koposen alkuperäistä nimeä ja imagoa on inspiroinut Al Capone.

Sarja Suomessa
Suomessa sarjaa esitettiin televisiossa ensimmäisen kerran televisiokanava Kolmoskanavalla vuonna 1991, jolloin se esitettiin alkuperäiskielellä ja suomenkielisellä tekstityksellä. Sarjan jaksoja esitettiin myös vuonna 1992 Kolmoskanavalla, ja myöhemmin MTV:n ohjelmistossa, jolloin MTV:llä oli vielä lähetykset Yle TV1:n ja Yle TV2:n ohjelmien välissä.

Sarjan jaksoja esitettiin Tuotantotalo Wernen tekemällä suomenkielisellä jälkiäänityksellä MTV3-kanavalla vuosina 1997, 2000–2001 sekä 2005. MTV3-kanavalla esitetyt suomenkieliset jaksot olivat täsmälleen samat kuin 1990-luvulla vuokra- ja myyntikäyttöön julkaistujen Tiku ja Taku – pelastajat -VHS-nauhojen suomeksi jälkiäänitettyjen julkaisujen jaksot.

Julkaisut Suomessa

VHS-julkaisut
Europa Vision Oy levitti Suomessa sarjan jaksoja VHS-nauhoina, joiden jaksovalikoima perustui Iso-Britanniassa julkaisuihin; näistä vain yksi jätettiin Suomessa julkaisematta. Myynti- ja vuokravideoiden jaksotarjonnat erosivat toisistaan: osa jaksoista oli saatavilla ainoastaan vuokravideoina, osa jälleenmyyntivideoina, ja yksi vuokravideo julkaistiin suomenkielisin tekstein. Suomessa sarjaa ei ole julkaistu toistaiseksi DVD- tai Blu-ray -julkaisuna.

Kirjallisuus
Kirjalito julkaisi sarjaan liittyen kuvakirjan Mustekylpy vuonna 1992 sekä kolme erilaista äänikirjaa:
 Tiku ja Taku - Pelastajat: Kadonneen linnunmunan arvoitus
 Tiku ja Taku - Pelastajat: Lentävän maton arvoitus
 Tiku ja Taku - Pelastajat: Museovarkaiden jäljillä

Äänikirjoissa tunnuslauluna kuultiin suomenkielinen versio, jonka poikkesi sanoitukseltaan ja esittäjältään tv-sarjan jälkiäänitetyn suomenkielisestä tunnuslaulusta.

Sanomaprintin Ankronikka-sarjakuvajulkaisuja ilmestyi yhteensä seitsemän numeroa vuosina 1990–1991, ja jokaisessa numerossa nähtiin myös Tiku ja Taku – pelastajat ‑tarinoita Esimerkiksi julkaisun Ankronikka 2: Kärpässarjan kauhu (1991) kansitarinana oli "Chip 'n' Dale Rescue Rangers" The Case of the Colossal Fly!

Ääninäyttelijät

Alkuperäinen englanninkielinen jälkiäänitys

Suomenkielinen jälkiäänitys
Suomenkieliset jälkiäänityksen teki Tuotantotalo Werne. Alla olevassa listassa ei ole kaikkia ääninäyttelijöitä ja roolihahmoja. 

Tunnuslaulun esittää suomeksi Pave Maijanen.

Videopelit
Sarjasta on julkaistu Nintendo Entertainment System -konsolille kaksi videopeliä: Chip 'n Dale: Rescue Rangers sekä Chip ’n Dale Rescue Rangers 2.

Musiikki
Yhdysvaltalainen The Jets -yhtye teki sarjan alkuperäisen tunnusteeman. Tunnusteemasta tehtiin myös pidennetty musiikkivideo. 

Elokuva
Vuonna 2022 tehtiin piirrossarjaan perustuva, näytelmää ja animaatiota yhdistelevä samanniminen elokuva. Elokuva julkaistiin Disney+-suoratoistopalvelussa. 

Suosio
Venäjällä sarjan henkilö Vinkki Vääntölä (Gadget Hackwrench) on noussut pienen uskonnollisen ryhmän keskushahmoksi, josta on noussut kultti-ilmiö.

Lähteet

Luokka:Disneyn piirrossarjat
Luokka:1980-luvun piirrossarjat
Luokka:1990-luvun piirrossarjat
Luokka:Yhdysvaltalaiset animaatiosarjat
pelastuspartio